**José Antonio Reyes Calderón** (1. syyskuuta 1983 Utrera, Sevillan maakunta, Espanja – 1. kesäkuuta 2019 Utrera) oli espanjalainen jalkapalloilija. Hän oli monipuolinen hyökkääjä, joka pystyi pelaamaan joko piilokärkenä tai vasempana laitalinkkinä. Reyes oli Sevillan kasvatti ja voitti urallaan muun muassa Englannin Valioliigan mestaruuden Arsenalissa, Primera Divisiónin mestaruuden Real Madridissa ja Eurooppa-liigan mestaruuden kahdesti Atlético Madridissa ja kolmesti Sevillassa. Espanjan maajoukkueen kanssa hän osallistui vuoden 2006 MM-kilpailuihin.

Reyes kuoli liikenneonnettomuudessa 1. kesäkuuta 2019. Reyes menetti autonsa hallinnan noin 220 kilometrin tuntivauhdissa. Onnettomuudessa menehtyi myös Reyesin serkku ja yksi matkustaja loukkaantui vakavasti.

Ura
---

### Varhaiset vaiheet ja Sevilla (2000–2004)

Reyes syntyi romaniperheen toisena lapsena Utrerassa Sevillan lähistöllä. Hän liittyi Sevilla FC:n junioreihin 11-vuotiaana. Kaudeksi 1999–2000 hänet nostettiin seuran B-joukkueeseen, joka pelasi Espanjan kolmanneksi korkeimmalla sarjatasolla Segunda División B:ssä.

Ensimmäiset minuuttinsa Sevillan edustusjoukkueessa ja korkeimmalla sarjatasolla Primera Divisiónissa Reyes pelasi Real Zaragozaa vastaan 30. tammikuuta 2000 ollessaan vasta 16-vuotias. Paikkansa avauskokoonpanossa hän vakiinnutti kaudella 2001–2002, jolloin hän teki pelaamassaan 29 liigaottelussa kahdeksan maalia.

### Arsenal (2004–2007)

Reyesin hyvät otteet Sevillassa herättivät suurseurojen kiinnostuksen, ja tammikuussa 2004 englantilainen Arsenal hankki hänet riveihinsä 17 miljoonalla punnalla. Alku Arsenalissa ei sujunut hyvin, kun Reyes teki oman maalin liigacupin ottelussa Middlesbrough’a vastaan. Heti perään hän kuitenkin teki Chelseaa vastaan kaksi maalia FA Cupissa ja maalin Mestarien liigassa, joilla hän vakiinnutti paikkansa Arsenalin hyökkäyksessä. Kauden päätteeksi Reyes joukkueineen juhli Valioliigan mestaruutta.

Vuoden 2005 alkupuolella huhuttiin Reyesin potevan koti-ikävää. Tästä saatiin lisää viitteitä espanjalaisen COPE-radioaseman toimittajan soitettua pilapuhelun Reyesille esittäytyen Real Madridin varapuheenjohtaja Emilio Butragueñoksi, joka halusi tiedustella Reyesin halukkuutta siirtyä seuraan. Seuranneessa keskustelussa Reyes kertoi, että ei ole tyytyväinen asioiden tilaan Arsenalissa ja että olisi mielissään siirrosta. Reyes sanoi myös, että tietyt Arsenal-pelaajat kohtelevat häntä huonosti. Hän solmi kuitenkin uuden kuusivuotisen sopimuksen Arsenalin kanssa heinäkuussa 2005. Vuonna 2006 huhut saivat jälleen tuulta allensa, kun Real Madridin puheenjohtajaehdokas Arturo Baldasano sanoi haluavansa sekä Reyesin että hänen seuratoverinsa Cesc Fàbregasin, mikäli hänet valitaan virkaan. Puheenjohtajaksi valittiin Ramón Calderón, mutta Reyesin siirtyminen Real Madridiin toteutui lopulta yksivuotisella lainasopimuksella vaihdossa brasilialaishyökkääjä Júlio Baptistaan.

#### Lainalle Real Madridiin (2006–2007)

Ensimmäisen ottelunsa Real Madridissa Reyes pelasi 10. syyskuuta 2006 vieraissa Levantea vastaan ja ensimmäinen maali syntyi viikkoa myöhemmin Santiago Bernabéulla Real Sociedadia vastaan. Reyes ilmaisi halukkuutensa jatkaa pelaamista Espanjassa ja Real Madridissa myös lainasopimuksen umpeutumisen jälkeen. Kauden 2006–2007 viimeisessä ottelussa Mallorcaa vastaan Reyes teki kaksi maalia, kun Real Madrid voitti 3–1 ja varmisti 30. Espanjan pääsarjamestaruutensa. Seura ei kuitenkaan lopulta halunnut tehdä Reyesin sopimuksesta pysyvää.

### Atlético Madrid (2007–2012)

Myöhemmin kesällä 2007 Reyes siirtyi 12 miljoonalla eurolla Real Madridin paikallisvastustajaan Atlético Madridiin, jonka kanssa hän teki neljävuotisen sopimuksen. Reyesin ensimmäinen kausi Atléticossa epäonnistui. Hänet nimettiin aloituskokoonpanoon vain kymmenessä liigaottelussa eikä hän tehnyt yhtäkään maalia. Reyesin asema Atléticossa heikkeni keväällä 2008 tämän riitaannuttua päävalmentaja Javier Aguirren kanssa. Viimein elokuussa 2008 Reyes siirtyi vuoden mittaisella lainasopimuksella portugalilaiseen Benficaan. Lainavuoden jälkeen Reyes palasi Madridiin. Kauden 2009–2010 alussa välit Aguirren seuraajan Abel Resinon kanssa kiristyivät eikä Reyes saanut juurikaan peliaikaa. Joukkueen heikko menestys johti pian Resinon erottamiseen ja Reyes sai uuden näyttöpaikan Resinon korvaavajan, entisen Benfica-luotsin, Quique Sánchez Floresin alaisuudessa. Hän lunastikin pian paikkansa aloituskokoonpanossa ja kauden mittaan hänestä kasvoi yksi joukkueen avainpelaajista  Reyesin panos oli merkittävä Atléticon Eurooppa-liigan mestaruudessa keväällä 2010.

### Paluu Sevillaan (2012–2016)

5. tammikuuta 2012 Sevilla vahvisti Reyesin siirtyvän seuraan vuoden 2015 kesäkuuhun asti ulottuvalla sopimuksella. Hänestä maksettiin 3,5 miljoonan euron siirtokorvaus. Hän pelasi ensimmäisen ottelunsa uusvanhassa seurassaan 8. tammikuuta 2012 Rayo Vallecanoa vastaan. Sevillassa Reyes oli voittamassa Eurooppa-liigaa kolmesti peräkkäin vuosina 2014–2016.

### Espanyol (2016–2017)

Reyes solmi kesäkuussa 2016 1+1-vuotisen sopimuksen Espanyolin kanssa. Hän pelasi seuran riveissä 21 ottelua La Ligaa, tehden pelaamissaan otteluissa kolme maalia. Toukokuussa 2017 ilmoitettiin, että Reyes ei jatka seuran riveissä seuraavalla kaudella.

### Viimeiset vuodet (2018–2019)

Viimeisinä vuosinaan Reyes pelasi Segunda Divisiónin Córdobassa, kiinalaisessa Xinjiang Tianshan Leopardissa ja Segundan Extremadurassa.

### Maajoukkue

Maajoukkuetasolla Reyes on voittanut alle 19-vuotiaiden Euroopan-mestaruuden vuonna 2002. Espanjan A-maajoukkueessa hän pelasi ensimmäisen ottelunsa 6. syyskuuta 2003 Portugalia vastaan. Hän oli mukana vuoden 2006 MM-kilpailuissa.

Saavutukset
-----------

* Alle 19-vuotiaiden Euroopan-mestaruus: 2002
* Valioliigan mestaruus: 2004
* FA Cupin mestaruus: 2005
* FA Community Shieldin voitto: 2004
* Primera Divisiónin mestaruus: 2007
* Eurooppa-liigan mestaruus: 2010, 2012, 2014, 2015, 2016
* UEFA Super Cupin voitto: 2010

Lähteet
-------

1. 1 2 3 4 5 6 7 8  Reyes: José Antonio Reyes Calderón *BDFutbol*. Viitattu 2.6.2019. (englanniksi)
2. 1 2  European football mourns José Antonio Reyes *UEFA.com*.  1.6.2019. UEFA. Viitattu 2.6.2019. (englanniksi)
3. ↑  FIFA President expresses condolences at Reyes passing *FIFA.com*.  1.6.2019. FIFA. Viitattu 2.6.2019. (englanniksi)
4. 1 2  Karjalainen, Tero: Jalkapalloilija José Antonio Reyes on kuollut 35-vuotiaana *Ilta-Sanomat*.  1.6.2019. Viitattu 1.6.2019.
5. 1 2 3  José Antonio Reyes Calderón; Futbolista Fundación Secretariado Gitano.  (espanjaksi).
6. ↑  Reyes tricked into Real admission *Football*.  11.2.2005. BBC. Viitattu 29.12.2006. (englanniksi)
7. ↑  Reyes and Clichy sign new deals *Football*.  15.7.2005. BBC. Viitattu 29.12.2006. (englanniksi)
8. ↑  United deny Ronaldo exit *Football*.  27.6.2006. Guardian Unlimited. Viitattu 29.12.2006. (englanniksi)
9. ↑  Reyes achieves dream Madrid switch *Sport*.  1.9.2006. CNN. Viitattu 1.6.2019. (englanniksi)
10. ↑  "I think we'll win the League" *Articles*.  28.12.2006. Real Madrid.  Arkistoitu 29.9.2007. Viitattu 29.12.2006. (englanniksi)
11. ↑  Real Madrid voitti Espanjan mestaruuden *MTV Uutiset.fi*.  17.6.2007. Viitattu 1.6.2019.
12. ↑  Reyes se va al Atleti *Edicion: Futbol*.  28.7.2007. Marca. Viitattu 31.7.2007. (espanjaksi)
13. ↑  José Antonio Reyes es nuevo jugador del Club Atlético de Madrid *Noticias*.  30.7.2007. Atlético Madrid.  Arkistoitu 28.9.2007. Viitattu 31.7.2007. (espanjaksi)
14. ↑  Reyes insultó a Aguirre aunque él lo niega *Edicion: Futbol*.  1.4.2008. Marca. Viitattu 8.8.2008. (espanjaksi)
15. ↑  José Antonio Reyes no Benfica ((Arkistoitu – Internet Archive)) *Informacao*.  7.8.2008. Benfica.  Arkistoitu 8.8.2008. Viitattu 8.8.2008. (portugaliksi)
16. ↑  Sentencia a Reyes: Abel le descartó *Noticias*.  25.9.2009. Mundo Deportivo. Viitattu 7.11.2009. (espanjaksi)
17. ↑  Casáñez, J.: Reyes es el mejor asistente del Atleti con 7 pases de gol *Articulo*.  21.2.2010. As.com.  Arkistoitu 24.2.2010. Viitattu 14.5.2010. (espanjaksi)
18. ↑  Jose Antonio Reyes & Luis Perea Delighted With Atletico Madrid's Europa League Triumph *News*.  12.5.2010. Goal.com.  Arkistoitu 16.5.2010. Viitattu 14.5.2010. (englanniksi)
19. ↑  Reyes firma su contrato y mañana será presentado a las 13.00 horas en el Sánchez Pizjuán *Noticias*.  5.1.2012. Sevilla FC.  Arkistoitu 9.4.2013. Viitattu 6.1.2012. (espanjaksi)
20. ↑  Reyes deja el Atlético y ficha por el Sevilla *Futbol*.  5.1.2012. Marca. Viitattu 6.1.2012. (espanjaksi)
21. ↑  Reyes, new Espanyol player *News*.  28.6.2016. RCD Espanyol.  Arkistoitu 1.6.2019. Viitattu 1.6.2019. (englanniksi)
22. ↑  José Antonio Reyes will not continue *News*.  22.5.2017. RCD Espanyol.  Arkistoitu 1.6.2019. Viitattu 1.6.2019. (englanniksi)
23. ↑  Torres sparkles for Spain *Competitions*.  29.4.2006. UEFA.  Arkistoitu 14.9.2006. Viitattu 29.12.2006. (englanniksi)
24. ↑  Jugadores de la selección ((Arkistoitu – Internet Archive)) *Seleccion*. Fútbol en la Red.  Arkistoitu 15.3.2007. Viitattu 29.12.2006. (espanjaksi)

Aiheesta muualla
----------------

* José Antonio Reyes BDFutbol-sivustolla (englanniksi)

  

Espanjan joukkue – Jalkapallon MM-kilpailut 2006
1 Casillas |
2 Salgado |
3 Pernía |
4 Marchena |
5 Puyol |
6 Albelda |
7 Raúl |
8 Xavi |
9 Torres |
10 Reyes |
11 García |
12 López |
13 Iniesta |
14 Alonso |
15 Ramos |
16 Senna |
17 Joaquín |
18 Fàbregas |
19 Cañizares |
20 Juanito |
21 Villa |
22 Pablo |
23 Reina |
Valmentaja Aragonés